FI Euroopan unionin virallinen lehti C 304/1

Neuvoston päätelmät Euroopan pelastuspalveluvalmiuksien kehittämisestä

(2005/C 304/01)

EUROOPAN UNIONIN NEUVOSTO, joka

1. OTTAA HUOMIOON: — maanjäristyksestä ja tsunameista Intian valtamerellä 7. tammikuuta 2005 annetut neuvoston päätelmät (1); — maanjäristyksestä ja tsunameista Intian valtamerellä 31. tammikuuta 2005 hyväksytyn EU:n toimintasuunnitelman (2); — Euroopan unionin yleisten pelastuspalveluvalmiuksien tehostamisesta 4. lokakuuta 2004 annetut neuvoston päätelmät (3); — terrori-iskujen ehkäisemisestä, niihin varautumisesta ja niihin reagoimisesta 25. marraskuuta 2004 annetut neuvoston päätelmät (4); — yhteisön pelastuspalvelumekanismin kehittämisestä 20. huhtikuuta 2005 toimitetun komission tiedonannon (5); — yhteisön ulkopuolisissa maissa tapahtuneiden katastrofien ja kriisien edellyttämien EU:n valmiuksien vahvistamisesta 20. huhtikuuta 2005 toimitetun komission tiedonannon (6); — Intian valtameren maanjäristystä ja tsunameja koskevan EU:n toimintasuunnitelman jatkotoimenpiteistä 20. huhtikuuta 2005 toimitetun korkeana edustajana toimivan neuvoston pääsihteerin selvityksen (7); — Intian valtameren maanjäristystä ja tsunameja koskevan EU:n toimintasuunnitelman jatkotoimenpiteistä 20. toukokuuta 2005 toimitetun puheenjohtajavaltion yhteenvedon (8), — Brysselissä 16. ja 17. kesäkuuta 2005 kokoontuneen Eurooppa-neuvoston puheenjohtajan päätelmät, joissa esitettiin toivomus siitä, että vuoden 2005 toisella puoliskolla käsiteltäisiin ensisijaisena asiana pelastuspalveluvalmiuksien vahvistamista erityisesti bioterrori-iskun varalta käytettävissä olevien lääkinnällisten voimavarojen osalta sekä nopean toiminnan kyvyn kehittämistä jäsenvaltioiden pelastuspalveluyksiköiden pohjalta (9).

2. PITÄÄ MIELESSÄ, että ehdotettujen parannusten ja erityisesti valmiustoimien ja nopeiden avustustoimien rahoitusvälineen perustamista vakavia hätätilanteita varten koskevan ehdotuksen rahoitusvaikutusten on oltava kaudelle 2007—2013 vahvistetun rahoituskehyksen mukaisia ja että niiden on noudatettava toissijaisuusperiaatetta.

3. VAHVISTAA, että on tarpeen kehittää Euroopan unionille nopean toiminnan kyky, jonka avulla voidaan käsitellä unionissa tai sen ulkopuolella tapahtuneita luonnononnettomuuksia tai ihmisen aiheuttamia katastrofeja ja jossa käytetään kansallisia voimavaroja ja ryhmiä, jotka on koulutettu toimimaan yhdessä.

4. ON yleisesti ottaen TYYTYVÄINEN yhteisön pelastuspalvelumekanismin kehittämistä koskevaan komission tiedonantoon, jossa esitetään ehdotuksia lyhyelle ja keskipitkälle aikavälille eurooppalaisen yhteistyön lujittamiseksi pelastuspalvelumekanismin puitteissa.

5. KEHOTTAA komissiota yhdessä jäsenvaltioiden kanssa parantamaan, kukin toimivaltansa puitteissa, Euroopan pelastuspalvelualan yhteistyötä, mukaan lukien yhteisön pelastuspalvelumekanismin vahvistaminen, sen varmistamiseksi, että Euroopan unioni voi toimittaa pelastuspalveluapua nopeasti ja tehokkaasti kaikissa hätätapauksissa niin unionissa kuin sen ulkopuolella.

6. KOROSTAA Yhdistyneiden Kansakuntien keskeistä asemaa ja vastuuta kansainvälisen pelastuspalveluavun koordinoinnissa niissä kolmansissa maissa, joissa YK on läsnä. EU:n olisi tuettava Yhdistyneiden Kansakuntien kykyä koordinoida pelastuspalveluoperaatioita kolmansissa maissa. Euroopan unionin nopean toiminnan kykyä voisi osaltaan tukea YK:n nopean toiminnan valmiuksien vahvistamista humanitaaristen katastrofien yhteydessä.

7. KANNUSTAA komissiota yhdessä jäsenvaltioiden kanssa jatkamaan, kukin toimivaltansa puitteissa, yksiköihin perustuvan toimintamallin kehittämistä laatimalla ohjelman, johon sisältyy skenaarioita, voimavarojen arviointia, operaatiosuunnitelmia, koulutusta ja harjoituksia sekä yhteisiä riskin arviointimenettelyjä siten, että otetaan huomioon erilaiset vaaratilanteet, niin luonnononnettomuudet kuin ihmisen aiheuttamat katastrofit ja myös terrorismi. Ohjelman olisi oltava pohjana toiminnalle, ja sen olisi perustuttava toissijaisuus- ja täydentävyysperiaatteisiin sekä siihen, että joukot toimivat kansallisen johdon alaisina.

8. KOROSTAA, että EU:n reagointikyvyn parantamista koskevien päätösten on perustuttava arviointeihin, joissa otetaan huomioon riskinarvioinnit, puuteanalyysit sekä hätätilanteista, koulutuksesta ja harjoituksista saadut kokemukset.

9. KANNUSTAA komissiota ja jäsenvaltioita viemään eteenpäin työtä lyhyellä aikavälillä seuraavilla ensisijaisilla aloilla: a) Arvioidaan ne pelastuspalvelun voimavarat, jotka jäsenvaltiot voivat asettaa toistensa käyttöön kaikentyyppisissä suuronnettomuuksissa. b) Kehitetään nopean toiminnan kyky, joka perustuu jäsenvaltioiden pelastuspalveluyksiköihin. Tätä varten perustetaan toissijaisuus- ja täydentävyysperiaatteisiin pohjautuva ohjelma, jossa yksiköt ovat itsenäisiä ja riippumattomia ja toimivat kansallisen johdon alaisina. Nopean toiminnan kykyä voitaisiin käyttää yksin tai yhdessä muiden osallistujien kanssa. c) Kehitetään edelleen koulutusta, harjoituksia ja asiantuntijavaihtoa, jotta parannetaan valmiuksia työskennellä yhdessä ja edistetään yhteistoimintakykyä. d) Laaditaan 31. joulukuuta 2005 mennessä kentällä pelastus-, arviointi- ja koordinointitehtävissä toimivalle henkilökunnalle yhteinen EU-tunnus kansallisten tunnusten lisäksi. e) Kehitetään edelleen siviilien ja sotilaiden välistä yhteistyötä EU:n sotilasesikunnan ja erityisesti siviili-sotilasyksikön kanssa. f) Tehostetaan kentällä suoritettavaa tarpeiden arviointia kehittämällä yhteinen arviointimenetelmä, joka perustuu olemassa oleviin kansainvälisesti hyväksyttyihin menettelyihin, ja lisäämällä arviointivalmiuksia. g) Parannetaan kykyä helpottaa koordinointia kentällä ja päämajoissa niin EU:n piirissä kuin asiaankuuluvien kansainvälisten järjestöjen kanssa. h) Vahvistetaan pelastuspalvelumekanismin ja varhaisvaroitusjärjestelmien välisiä yhteyksiä EU:n ja YK:n tasolla. i) Pyritään edelleen helpottamaan pelastuspalveluavun kuljetusten järjestämistä.

10. ON TYYTYVÄINEN komission ehdotukseen seuranta- ja tiedotuskeskuksen saattamisesta Euroopan konsuliyhteistyön käyttöön, jotta katastrofien uhreiksi kolmansissa maissa joutuneille EU:n kansalaisille voitaisiin antaa tukea.

11. KEHOTTAA komissiota esittämään mahdollisimman pian täydellisempiä ehdotuksia ennalta ehkäisevän toiminnan tehostamiseksi pelastuspalvelualan toimintaohjelman (10), Hyogon toimintakehyksen 2005—2016 (11) sekä maanjäristyksestä ja tsunameista Intian valtamerellä hyväksytyn Euroopan unionin toimintasuunnitelman (12) pohjalta samoin kuin havainto- ja varhaisvaroitusjärjestelmien kehittämiseksi yleisesti, mutta etenkin Välimerellä ja Atlantin valtamerellä.

12. KEHOTTAA komissiota esittämään mahdollisimman pian ja viimeistään lokakuussa 2005 uusia säädösehdotuksia pelastuspalvelualan yhteistyön parantamiseksi, yhteisön mekanismi mukaan lukien, ja ottamaan niissä nämä päätelmät huomioon.

13. PALAA Euroopan unionin nopean toiminnan kykyä koskeviin kysymyksiin vuoden 2005 loppuun mennessä.

(1) 5187/05.

(2) 5788/05.

(3) 11549/04.

(4) 15232/04.

(5) 8430/05 — KOM(2005) 137 lopullinen.

(6) 8382/05 — KOM(2005) 153 lopullinen.

(7) 8204/05.

(8) 8961/1/05 REV 1.

(9) 10255/05.

(10) Yhteisön pelastuspalvelun alan toimintaohjelman perustamisesta 9. joulukuuta 1999 tehty neuvoston päätös 1999/847/EY (EYVL L 327, 21.12.1999, s. 53) muutettuna 20. joulukuuta 2004 tehdyllä neuvoston päätöksellä 2005/12/EY (EUVL L 6, 8.1.2005, s. 7).

(11) Katastrofien vähentämistä käsitelleessä maailmankonferenssissa 22. tammikuuta 2005 hyväksytty päätöslauselma Hyogon toimintakehyksestä vuosille 2005—2015: Building the Resilience of Nations and Communities to Disasters (A.CONF.206/6).

(12) 5788/05.